AlexejDobrolubov/national_council_slovak_2010 huggingface dataset:
35. schôdza NR SR - 10.deň - A. dopoludnia
Dátum: 2025-06-11
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

Ďakujem za slovo. Nie náhodou, asi nie náhodou tieto dva návrhy zákonov idú za sebou, to znamená mali sme pred chvíľou rozpravu o návrhu zákona, čo sa týka prehliadok pre dôchodcov, aby boli spôsobilí viesť motorové vozidlo. Tento návrh zákona je z tej istej kategórie. Máme zbytočné byrokratické predpisy, ktoré nás zašnurovali do určitých vzorcov, schém, podľa ktorých sa správame a ono to potom vlastne vedie k tomu, že je ten systém neefektívny. Ďalšia vec, čo by som reagoval na kolegu Stachuru je, hovoril tu o rodinných lekároch. Vieme ako vznikali tí obvodní lekári u nás, je to už nábeh, ktorý vznikol vlastne pod druhej svetovej vojne, čo sa týka tých obvodných lekárov. Samozrejme, že vtedy to malo svoje miesto, ale z hľadiska práve tej efektívnosti, ktorú som spomínal, by bolo ozaj možno teraz v týchto časoch sa dobré zamyslieť nad tým, či sa k tým rodinným lekárom nevrátiť. Alebo či neuplatniť tie skúsenosti, ktoré majú z iných štátov. A poslednú vec, ktorú by som povedal je, vrátim sa k tej byrokracii, skutočne my stále veríme, že predpismi, vyhláškami zákonmi atď. urobíme vynikajúci systém, ktorý bude fungovať. Nie je to tak. Zákon je málo. Vyhláška je málo. Jednoducho musí to byť v prvom rade dobrý zákon a dobrá vyhláška a potom sa musí ten zákon uplatňovať v praxi. A my v tej praxi práve zlyhávame. Často sa nad tým zamýšľam, ako tu sedím v tejto snemovni, že čo my vlastne spôsobujeme tým morom zákonov, ktoré posielame do éteru.
35. schôdza NR SR - 10.deň - A. dopoludnia
Dátum: 2025-06-11
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

Ďakujem za slovo. Kolega Stachura, určite tento návrh stojí za pozornosť, hoci nedokážeme zmeniť tie nezmyselné vyhlášky ministerstva zdravotníctva, o ktorých si hovoril. Ale skúsme aspoň to rozriediť, to nezmyselné opatrenie, ktoré tu máme, aby ... Narážam na to, že aby museli od všeobecného lekára putovať dôchodcovia potom špecialistom a zbytočne zaťažovať systém. Čo sa týka samého opatrenia, alebo samého návrhu, alebo vôbec toho opatrenia, ktoré tu máme, aby ľudia po určitom veku prechádzali lekárskou kontrolou z hľadiska spôsobilosti vedenia vozidla. Je to vec celospoločenskej dohody, č takáto kontrola to má byť. Menoval si štáty, kde takéto niečo neexistuje. Možnože to stojí za to, aby sa ozaj títo ľudia preverovali zdravotne, aby neohrozovali cestnú premávku. Ale otázka je, že či to majú robiť v šesťdesiatom piatom roku veku. Ja len poviem jeden príklad. V Dánsku nedávno parlament schválil zákon, podľa ktorého budú ľudia odchádzať do dôchodku vo veku 70 rokov. Ako u nás, samozrejme, nič také zatiaľ nehrozí, ale len preto spomínam tento príklad, že si predstavte, že by u nás ľudia odchádzali vo veku 70 rokov do dôchodku a v 65. roku by chodili povinne na prehliadky, aby mohli viesť vozidlo. Ďalšia vec, čo poviem, myslím si, že väčším problémom, ako kontrola ľudí vo vysokom veku, či sú spôsobilí viesť vozidlo, je vôbec čo sa deje na cestách dnes, neviem ako vy ostatí vodiči, ale ja to sledujem, že ako sa mení nálada v spoločnosti, tak to vyzerá horšie aj na tých cestách. Takže nad týmto sa zamyslime.
35. schôdza NR SR - 3.deň - A. dopoludnia
Dátum: 2025-05-29
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

14. Ďakujem za pripomienku, pani kolegyňa. Ak ste ma dobre počúvali, tak ja som hovoril o tom, že tie mesiace od januára sme mohli rokovať o tom, čo komplexne robiť vôbec s naším hospodárstvom v časoch obchodných vojen. Už dnes nikto nepochybuje a nepochyboval o tom ani pred dvoma mesiacmi, že sa tu zmenila, totálne zmenila situácia na svetových trhoch a že sme svedkami ozaj obchodných vojen, ktoré na nás doľahnú, už som to povedal, na Slovensko, čo sa týka automobilového priemyslu, to doľahne v celej Európskej únii najviac. Pochopiteľne my sme zástancami toho, aby v tomto prípade vystupovala Európska únia ako celok, to znamená, aby ako celok, ako celý blok rokovala so Spojenými štátmi a vidíme, že sa to aj deje, uvidíme, aký bude výsledok, ale Slovensko, ktoré bude najviac postihnuté práve týmito clami, a už som vám to povedal, že tie clá tu už sú 25-percentné na automobily, takže Slovensko musí samo, sama vláda musí nad tým pouvažovať, že čo s týmto problémom robiť. Mal by to byť impulz na to, aby Slovensko začalo uvažovať o tom, presne o tom, o čom hovoril včera prezident republiky, aby začalo uvažovať o tom, akú má víziu, ako chce postupovať ďalej. Toto ja očakávam od vlády, že s týmto príde. A ja som to už povedal aj viackrát, my sme ochotní sa zúčastňovať takejto diskusie, aby sme prijali nejakú víziu, ktorá pôjde naprieč politickým cyklom. To znamená, akákoľvek vláda tu bude, aby sa Slovensko toho držalo, pretože toto je, toto je jediné východisko z tejto situácie, už keď raz sme dotlačení do takejto, do takejto nepríjemnej pozície. Ja len poviem príklad, ako nemusíme chodiť ďaleko po tie príklady. Pozrite sa, ako funguje Poľsko. Má jasnú víziu, ide podľa nej a napriek krízam stále prosperuje.
33. schôdza NR SR - 13.deň - A. dopoludnia
Dátum: 2025-04-14
Poslanec: Hajko, Jozef (KDH)
Druh vystúpenia: Vystúpenie

86. Ďakujem za slovo. Ja vás nebudem už zdržiavať dlhšie, čo som potreboval, tak som povedal. Len na záver poviem jednu vec na ktorú som možno trošku pozabudol. Nejde o žiadne... žiadne nesystémové opatrenie. Skutočne za 10 rokov sa tá odvodová odpočítateľná položka nezvyšovala a v podstate to, čo my navrhujeme, len zodpovedá vývoju miezd a dôchodkov na Slovensku. To znamená nejde o nič, v podstate o nič nové, ale ide o valorizovanie tejto odpočítateľnej položky, takže ešte raz prosím o podporu tohto návrhu.
33. schôdza NR SR - 13.deň - A. dopoludnia
Dátum: 2025-04-14
Poslanec: Hajko, Jozef (KDH)
Druh vystúpenia: Vystúpenie

78. Vážený pán predsedajúci, milé kolegyne, milí kolegovia predkladáme vám spolu s kolegom Františkom Majerským návrh zákona, ktorým sa mení zákon č. 461/2003 Z. z. o sociálnom poistení v znení neskorších predpisov. Prekladáme tento návrh opäť po vypršaní viac ako pol roka. Podstatou tohto návrhu zákona je, aby sa zvýšili odvodové odpočítateľné položky pre študentov a dôchodcov, ktorí majú dohody so zamestnávateľmi, pretože tieto, táto odvodová odpočítateľná položka sa nevalorizovala 10 rokov a za ten čas išli hore mzdy, išli hore dôchodky, takže pokladáme to za nevyhnutné, aby sa táto odvodová odpočítateľná položka zvýšila. Ja budem bližšie k tomu nášmu návrhu hovoriť v rozprave a do tej rozpravy sa hlásim ako prvý.
33. schôdza NR SR - 13.deň - A. dopoludnia
Dátum: 2025-04-14
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

70. Ďakujem za slovo. Vieš, kolega Viskupič, plus ďalší, pozrite sa, ja, ja teda cestujem po Slovensku, a koľko pribudlo v poslednom čase veľkoplošných plagátov, ktoré nabádajú na hazard. Ten náš zákon smeruje k tomuto, tento návrh zákona, aby sa obmedzila tá reklama, hej? Jednoducho je to, je to výnosný biznis a ja len poviem, z toho, čo si, kolega Viskupič, čítal, je to z vyjadrení šéfa Úradu pre reguláciu hazardných hier, ale on tam hovorí ešte aj jednu vec. Najväčší podiel na trhu si aj naďalej držia internetové kasína, ktoré medziročne zaznamenali nárast výťažku o 29,9 % na 476 mil. eur. A ďalej hovorí generálny riaditeľ úradu, že výrazný rast súvisí s inováciami v digitálnych službách, zmenou správania spotrebiteľov a efektívnou reguláciou zo strany štátu, tam už pri tom, pri tej tretej kategórii hovorí o prínose pre štát. To znamená, zmena správania spotrebiteľov. to je podľa mňa dosť významná vec. A druhá vec, že ak my hovoríme o vyšších odvodoch z hazardu, nerobíme to svojvoľne. My nie sme zástancami zvyšovania daní ani, ani odvodov, ale hovoríme o časoch konsolidácie, takže keď hľadáme nejaké zdroje, aby sme pomohli verejným financiám, hľadáme ich napríklad tu pri týchto negatívnych externalitách. A či je to dnes, tá regulácia, primeraná, alebo nie, no ono to je ťažko povedať, veď zoberme si, akým, akým tempom rastú spotrebné dane z tabaku a z alkoholu. Myslím si, že je logické, že mali by rásť aj pri hazarde.
33. schôdza NR SR - 13.deň - A. dopoludnia
Dátum: 2025-04-14
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

62. Ďakujem za vaše poznámky, kolegovia. Áno, kolega Viskupič, samozrejme, že miera tam musí byť. Chápem, čo je, čo je výťažok. Viem, čo ostáva, pochopiteľne, tým stávkovým spoločnostiam a z čoho vlastne platia potom dane a z čoho platia osobitný odvod. Je mi to úplne jasné. Ja som len poukázal na to, ako rastie tá chuť, chuť vstupovať do stávkovania. Skutočne je to päťnásobok za posledné štyri roky. Päťnásobne to prevyšuje... teda päťnásobne to narástlo za tieto roky. A čo sa týka kolegu Pročka. Rozumiem aj, aj týmto argumentom, ktoré on používa, len my si ctíme slobodu podnikania, a keď to podnikanie jednoducho je nebezpečné pre spoločnosť, tak ho treba nejakým spôsobom regulovať. Ak by sme prešli k úplnému zákazu, ja len uvediem dva príklady. Obidva sa týkajú toho, tej istej komodity, tej istej negatívnej externality, týkajú sa alkoholu. Zoberte si prohibíciu v Spojených štátoch v prvej polovici 20. storočia, k čomu viedla prohibícia. K masívnemu, masívnemu rozkvitaniu čierneho obchodu a vzniku silných mafiánskych skupín. A podobný pokus o necelých 100 rokov sme zažili v Rusku, kde tiež vyhlásili prohibíciu na alkohol, a viedlo to, dá sa povedať, k podobnému výsledku. Zákazy v tejto oblasti, striktné zákazy nepomáhajú a my sme zástancami skôr regulácie, a preto aj predkladáme tento návrh zákona.
39. schôdza NR SR - 6.deň - B. popoludní
Dátum: 2025-09-17
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

Ďakujem pekne. Ja začnem od konca. Pán Dostál, je to fakt, budem rád keď mi povie aj v zákulisí niekde ten údaj, budem zvedavý. Avšak mohli si trošku dlhšie hospodáriť s časom. To prvé vstúpenie bolo nepomerne dlhé, viac ako 20 minút, keby bol hospodáril možno by mu možno dostalo. Pán Dubéci, súhlasím úplne so všetkým čo ste povedal. Avšak trošku s tým rozdielom, že premiér má možno trošku iné povinnosti, ale tieto veci sú veci celej vlády a všetkých ministrov. Áno, vnímam to, je to sketizmus by som to nazval aj od kolegov stadiaľto, máte úplnú pravdu. A aj pán Galko, akceptujem vami uvedené údaje, určite sú pravdivé, však mnohokrát ich počujeme. Žiaľ, nie je to len doména. Áno, Slovenská republika takto ide, tak by som povedal. A nie je to len naša chyba. Asi sa urobili mnohé chybné kroky na začiatku. Budem rád, budem veľmi rád keď bude už niekto iný vládnuť a napravíme aspoň polovičku týchto ukazovateľov. Dole klobúk, ale ani vám sa to nedarilo. Takže pritom ako sú rozdané karty alebo hodené kocky v Európe a ako stojí naša krajina, veľmi, veľmi ťažké a na veľmi, veľmi dlhé obdobie je tieto veci kladne poriešiť, niekde sa dostať. Ale hovorím, nepochybujem o tom, že uviedol správne údaje. Ďakujem.
39. schôdza NR SR - 6.deň - B. popoludní
Dátum: 2025-09-17
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

Ďakujem pekne, pán poslanec. Aj vy, aj mnohí rečníci viackrát spomenuli tie roky, keď sa nám teda darilo a vyčítate nám, že sme nešetrili. Myslím si, že po tých rokoch predchádzajúcich, kedy, ktoré boli známe ako roky uťahovania opaskov, bol práve vtedy čas trošku povoliť opasky a dovoliť aj Slovákom sa nadýchnuť a aby sa im mierne, aspoň mierne zvýšila životná úroveň. Pretože kapitalizmus je taký, viem, že chodí po sínusoide, raz sú dobré časy, raz sú krízové, u nás sú väčšinou, tá spodná časť krízová dlhšia, lebo tie dopady sú na malú krajinu a otvorenú ekonomiku veľmi silné. Takže ja som rád, že sa to nestalo a to nejaké jedno percento, ktoré by sme možno, keby sme boli v pluse, ušetrili, by nás aj tak nejako hrozne nevytiahlo z biedy ako krajinu. Ale ľuďom sa pomohlo. No a toto, čo nám stále vyčítate a tak tvrdo hovoríte nekonkrétne, len kradnete a kradnete ako po nebohom , no toto ale, čo robíme a riešime, je dôsledok vášho lúpežníctva a vášho kradnutia za vašej vlády, za zbytočné predražené a zbytočné veľké množstvá vakcín napríklad, ale aj ich následnej likvidácie toho zbytočne objednaného množstva, alebo aj očkovacie lotérie. Alebo, alebo aj zbytočného a škodlivého plošného testovania. Alebo dobre ste si namastili vrecká na cateringu, ktorý ste zabezpečovali pre Ukrajincov utekajúcich pred vojnou a tak ďalej. Takže vy, vy ste etalónom toho, ako ste šafárili. Ja nehovorím, že, aj nemyslím si, že bude existovať v kapitalizme nejaká spoločnosť, ktorá bude úplne čistá. Poukazujte, ale poukazujte konkrétne, nie neustále útoky, hodíte to do priestoru a nič. Tak povedzte teda, kto kradol, kde kradol a koľko ukradol, keď ste takí informovaní. Ja som vám konkrétne povedal. (Potlesk.)
39. schôdza NR SR - 3.deň - A. dopoludnia
Dátum: 2025-09-11
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

Ďakujem pekne. No, v prvom rade kolegom z OĽANA, pre nedostatok času som nestihol povedať, že ku kontrole NKÚ som sa vyjadroval najmä k popradskej vodárenskej spoločnosti, nie k VVS-ke, takže to sa vzťahovalo k tomu. Ja vítam kontroly, som povedal, že to je v poriadku, že štát, alebo žiaduce, že aby toto vykonával, ale odmietam tú kritiku teda, že som bol mimo témy, pretože predmet témy bol teda že vodárenské spoločnosti chcú finan... alebo financujú alebo chcú financovať neregulované činnosti z príjmov regulovanej činnosti. A práve príklad bol na tom, na likvidácii odpadových vôd zo žúmp. Ale ja som poukázal na to, že to nie je správny pohľad. To je jedna vec. A druhá vec, pán Sabo, čo sa pýtate, myslel som na tie odrážky, ktoré sú pod čiarou, tým nerozumiem, hej. Tam sú odkazy na určité veci a tie som si nestihol prečítať, preto som sa k nim nevyjadroval.
35. schôdza NR SR - 15.deň - B. popoludní
Dátum: 2025-06-18
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

70. Ďakujem pekne. Ospravedlňujem sa za doterajšiu neúčasť a neprítomnosť teda v sále, mal som stretnutie jedno, ktoré sa pretiahlo. A tým pádom sa možno budem opakovať, možno to tu zaznelo, ale keby som použil vašu rétoriku Progresívneho Slovenska a vaše reakcie, ako zvyknete veci komentovať, tak by ste nám v opačnom garde určite vyčítali to, už to tu zaznelo, že tento návrh prišiel na konci tejto schôdze. Že zvolenie do funkcie je na prázdne obdobie troch mesiacov aj vymoženosťami určitými, ktoré táto funkcia prináša, samozrejme, aj so zvýšením miezd, mzdy, pardon. Vy ste nám vyčítali a permanentne vyčítate, že sme nezmrazili mzdy. Ja som to tu minule povedal, že naše mzdy išli hore tak o 30 euro dnes pomaly necelých. Nad tým ste moralizovali, ale toto vám nejako nevadí, ale, ale mne je toto čudné. Keby táto voľba prišla v septembri, tak by ma to nejako nehýbalo. A na druhej, ešte jednu vec by som chcel povedať, je mi sympatické, viem, že tu určite zazneli mnohé výhrady, je mi sympatické, a zároveň aj zvláštne, pán Dubéci, že to nechali tak na vás, že sa tu obhajujete sám. Že ste sa postavil ako, ako nahý kráľ tuto pred kecpult a vaši kolegovia nič. Uškŕňať sa vedia, aj teraz sa uškŕňali. Že oni trošku neprevzali iniciatívu vašej obrany alebo obhajovania. Ďakujem pekne. (Potlesk.)
35. schôdza NR SR - 14.deň - B. popoludní
Dátum: 2025-06-17
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

Ďakujem pekne. Pán poslanec, reagujem, alebo chcem zareagovať na vašu výzvu aj pre poslancov z iných klubov, alebo z koalície a opozície, aby sa pri hlasovaní nepozeralo na to kto podáva návrh, ale na to, že čo podáva. Úplne súhlasím. Bolo by skvelé keby to tak fungovalo. Ale práve dneska ste ukázali, že presne tak nehlasujete ani vy. Včera vystúpil váš pán predseda, aj som poďakoval za jeho vystúpenie k návrhu ústavy, kde súhlasil so znením zmien v ústave. Aj ocenil v podstate, v podstate povedal, že návrh pozmeňovací návrh už ani ako keby nebol náš, ale bol KDH-kov, lebo možno natoľko zmenili znenie tej zmeny ústavy. A vy ste dneska napriek tomu, že viem, že mnohí by ste s tým duševne problém nemali, ale ste ho tiež odignorovali a alibisticky ste nehlasovali. Takže naozaj by to bolo skvelé keby sa to raz niekedy zmenilo a boli by hlasovania také, že by sa hlasovalo podľa významu nie podľa toho kto čo podáva. Lebo táto myšlienka tohto návrhu má svoju racionalitu. Ďakujem pekne.
35. schôdza NR SR - 13.deň - B. popoludní
Dátum: 2025-06-16
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

165. Ďakujem pekne. No, stále ako počúvam vaše príspevky, nemyslím vaše konkrétne, ale vo všeobecnosti, mi napadá teda, že to vy rozdeľujete, podľa mňa, spoločnosť. A rozdeľujete ju na takú elitársku spoločnosť, progresívnu, liberálnu a na tých ostatných. Ale tých ostatných, to už tu dneska zaznelo, tých ostatných je zhruba 75 %. Na názor tých, podľa vás, ale asi netreba prihliadať. O tých vám nejde. U nich sa neobávate, že opustia krajinu, však, ako by aj mohli, veď to sú zvyčajne obyčajní ľudia bez dostatku prostriedkov, aby si mohli začať ľahko život v zahraničí. Hovoríme len o nejakej malej skupine. Už ste to tu spomenuli mnohí, že táto novela ústavy ubližuje mnohým. Ale nik, nešpecifikovali ste, že ktorým. Naozaj by som bol zvedavý, ktorým konkrétne to ubližuje. Budú to, asi, tí ľudia z tých 25 %, ale ktorým? A ďalej nerozumiem, naozaj nerozumiem tomu pojmu, čo sa od rána tu spomína, že tento návrh novely ústavy má vykostiť KDH. Ale nerozumiem významu slova vykostiť v tomto zmysle. Že ako ich to má vykostiť, akože čo? Obrať o voličov alebo vykostiť ako? Keď budú súhlasiť s novelou, alebo keď nebudú práve súhlasiť? Až to vysvetlíte, budem rád.
35. schôdza NR SR - 13.deň - B. popoludní
Dátum: 2025-06-16
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

30. Ďakujem pekne. Pán poslanec, udivuje ma, kto vám dal právo určovať, že kto je kresťan pravý, ozajstný a kto nie, a kto pozná desatoro a kto nie, a kto ho nakoľko dodržiava. Viete, určite to viete, nesúďte, aby ste neboli súdený. Ale vy to robíte napriek tomu veľmi rád. Ale aj pre mňa je zvláštne a možno za to dostanem tiež od kolegov po nose, ale po vecnej stránke bolo vaše vystúpenie veľmi racionálne, pragmatické, pravdivé a správne. Vážim si, keď niekto má odvahu povedať názor, nastaviť pravdivé zrkadlo svojim politickým súkmeňovcom, aj keď viete, že si za to vyslúžite zdrvujúcu kritiku, čo už aj zaznieva. Vy ste to teraz urobili a minulý týždeň to urobila aj pani Cigániková. Takže, mimochodom, naozaj si to vážim. Keď si odmyslím ten nános takej slepej nenávisti, čo od vás v sále na nás ide, čo je mimochodom tiež nekresťanské nenávidieť, tak by som vášmu vystúpeniu rád zatlieskal a poďakoval zaň. Mimochodom, nikdy som nebol mafián, ani som neokrádal štát. Nemôžem dať ruku do ohňa za každého a za všetkých, ale som si istý, že medzi nami je určite viac takých a mimoriadne nás to uráža neustále nám nadávať do mafiánov. Ďakujem pekne. (Potlesk.)
35. schôdza NR SR - 12.deň - A. dopoludnia
Dátum: 2025-06-13
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

113. Ďakujem pekne. No to bola katastrofa počúvať toľkú demagógiu. Ako teraz všetko zrazu viete a všetko kritizujete. Napríklad prebudený štátny aparát, aký máme tučný. Ale tie stovky dohodárov, čo boli po ministerstvách nakvačkané to vám doteraz nevadí, však? To nespomeniete. Kritizujete veľké dane. A veď ste tri a pol roka vládli. To je skoro celé volebné obdobie. Nakoľko ste znížili tie dane? Ale čo sa vám darilo, znižovať reálne mzdy, to sa vám podarilo za 3,5 roka, takmer o 8 % ste ožobračili Slovensko. Darmo ste rozhadzovali helikoptérové peniaze kadejakými sprostými lotériami a kadečím. Tie peniaze ste rozhadzovali na dlh, na to ste si požičali. A za vami nevidno žiadne väčšie investície za tých 3,5 roka. Ale mudrovať, to vám teda ide. Mimochodom, keď sa spomína teda, že tie platy naše. Tak asi, čo nepoznáte matematiku, kolegovia? Naše platy, naše mzdy, poslanecké, išli menej ako o 2 % hore. Ale za našej vlády sa zvyšujú mzdy. Lekárom o 9 %, učiteľom dvakrát po sedem. Teraz sa ide zvyšovať pomerne markantne hasičom. To znamená, robíme konsolidáciu, ale nie na úkor životnej úrovne. Za našej vlády aj terajšej reálne mzdy rastú. Takže naše platy o menej ako 2 %, paušálne výdavky necelých desať. Dovedna 4,5. A toto by spasilo Slovensko? A ešte tá hanba. Navrhovali ste zmrazenie platov, lebo ste vedeli, že my ich nezmrazíme. Tak si pomastíte vrecká. Tá totálna faloš. Ja som mal veľkú chuť zahlasovať za zmrazenie platov, aby som si pozeral tie vaše ksichty, ako by zvädli, keby sme vám boli odhlasovali, že by vám tie platy padli, ako by ste boli tomu naozaj úprimne tešili. No toto je, toto je hadovstvo najväčšieho zrna. (Potlesk.)
39. schôdza NR SR - 7.deň - A. dopoludnia
Dátum: 2025-09-18
Poslanec: Horecký, Ján (KDH)
Druh vystúpenia: Vystúpenie s faktickou poznámkou

Ďakujem za slovo. Richard, ďakujem pekne za tvoje vystúpenie. Tiež som rád, že si sa vrátil k problému nevyhnutného zjednodušenie do ktorého sme dotlačení tým, že rozprava k 7 zákonom bola zlúčená. Mne je to z duše protivné splošťovať debatu, pretože zjednodušene nás jednoducho oberá o možnosť argumentovať, ešte viacej podkladať dátami naše kvalifikované názory a závery v záujme užitočnejšej a konštruktívnejšej debaty. Hovoril si aj o prirodzených právach, ale aj o tých formálnych právach. Áno, Ústava aj medzinárodné ľudskoprávne normy hovoria o práve a povinnosti rodičov zabezpečiť svojim deťom výchovu a vzdelávanie a to podľa svojho náboženského, filozofického alebo pedagogického presvedčenia. O tom som už hovoril aj v svojom príspevku. Zhodujem sa tiež s tebou, že tento návrh zákona, a na to poukazujem v prvom rade už odkedy vzišiel na verejnosť úmysel o materskej škole povinnom predprimárnom vzdelávaní od troch rokov, že tieto návrhy zákona menia civilizačnú paradigmu. Z práv, z prirodzených práv rodičov, nescudziteľných práv rodičov, ktoré si uzurpuje štát. Ilustruje to novela školského zákona 245/2008 kde sa škrtá paragraf o právnom nároku rodiča na škôlku od troch rokov dieťaťa, ktorú sme dali do veľkej novely zákona v roku 2023 a nahrádza sa táto dobrá sociálna politika štátu povinnosťou rodiča dať dieťa na predprimárne vzdelávania, čo či bude chodiť v škôlke, alebo zostane doma nezávisí od tohto rodiča.
39. schôdza NR SR - 7.deň - A. dopoludnia
Dátum: 2025-09-18
Poslanec: Horecký, Ján (KDH)
Druh vystúpenia: Vystúpenie s faktickou poznámkou

Ďakujem za slovo. Martin, pán kolega, ďakujem ti veľmi pekne za tvoje vystúpenie a úplne chápem tvoj emotívny náboj, ktorý si do toho vložil, pretože si hovoril nielen zo svojho rozumu, skúseností, ale aj zo srdca, pretože povolanie učiteľa sa naozaj nedá robiť neosobne. Neosobne sa jednoducho nedá vychovávať a vzdelávať a obetovať svoj život a kariéru v rezorte kde sa zarobiť nedá. Všetci sa zhodneme na tom, že naše školstvo je v neutešenom stave a neprodukuje nám takú kvalitu ľudských síl, akú by sme pre konkurencieschopnosť Slovenska potrebovali. Na tomto sa všetci zhodneme. Tak preto vyzývam pána ministra aj vládu Slovenskej republiky, aby sme nekonzervovali školstvo v tomto stave, aby sme ho nechali ďalej produkovať inovácie, práve tam, kde vznikajú v najväčšej miere, čiže na cirkevných a súkromných školách. Aby sme neodrezávali zo systému školstva dva dôležité piliere, cirkevné a súkromné školy, kde deti sú vzdelávané a vychovávané najlacnejšie. Sú to najlacnejší žiaci z hľadiska verejných financií pre celý systém, aby sme. Veď sme v HDP, čo sa týka zdrojov, ktoré Slovenská republika venuje pre vzdelávanie a školstvo, na chvoste Európy. Zároveň sme sa ocitli v čase, kedy už tretí rok hovoríme o konsolidácii, ktorá dopadá na nás všetkých. Osobitne v tejto situácii a atmosfére, keď potrebujeme nájsť najlepšie praxe, konvergovať k nejakému úspešnejšiemu modelu vzdelávania, tak prosím vás, nezarežte sliepku ktorá prináša tieto zlaté vajcia, inovácie a potrebné služby pre naše deti.